1Wo'or cwaj quin bij jun tzij chiwe yix ix aj c'amol u tzam re i jutak tzobaj re i Dios. Xak queje yin in aj c'amol u tzam pacha yix, xui-ri yin xwilo are xu tij uyej i Crísto waral chuwach i jyub ta'aj. Yin, junam iwu' yix, 'o na ke che are ca 'alijinsax ni nim laj u 'ij u chomal i Crísto co'on panok. 2Lic quin bij chiwe: che i chajij i jutzobaj re i Dios chi je 'o pi'ab; che i chajij pacha jun aj yu'ul chij que u chajij u chij. Chi 'ana ronojel i c'ux; mi 'an yix pacha jun chi n-kas ta craj u patan, pacha to' ch'acbal u mer cu 'ano. Chi 'ana ru' rutzil i c'ux man lic quiwaj que i to. 3Mi 'ano chi to' que i rajawij i je 'o pi'ab. Chi bisoj u 'onquil i 'utz chiquiwach, c'utbal-re chique wach i ca majawic quiqui 'ano. 4We 'utz qui chajixic qui 'ano, cocsax ni i 'ij i chomal are ca c'un chal i Jesucrísto chi 'Atz laj aj Chajal piwi; i 'ij chomal-le lic n-tu q'uisic. 5Xak queje yix chi ix alabom: chi cojo wach i qui tzij i nimak tak winak. Iwonojel yix chi cojo iwib chiwach; mi 'an nim che iwib, man i wuj re i Dios queje iri cu bij: I Dios que u 'atij i quiqui 'an nim che quib, xui-ri, ni'pa i n-quiqui 'an ta nim che quib, i Dios que u to rumal i rutzil u c'ux chique. (Queje ile tz'ibtalic.) 6Chi ya 'uri che i Dios cu kajsaj na i 'ij; mi 'an nim che iwib, man co'on panok i Dios cu nimarsaj na i 'ij. 7Wach tak i quix c'achir rumal, 'is chi ya pu'ab i Dios man ire 'utz i chajixic cu 'ano. 8Chix c'asc'at pi nojbal, chi chajij iwib, man i itzel chi aj ch'o'oj chiwij, ca tijin chi tzucuxic. Ire ca wacatic pacha jun coj, co'ic cu tzucuj pachin i cu tijo. 9Chi 'atij i itzel; chi jicba u cubibal i c'ux che i Jesucrísto. Are ca pe i c'ax piwi, cha c'un chi c'ux chi i c'ax-le 'is quiqui tij conojel iwatz i cha' chuwach i jyub ta'aj. 10Waral chuwach i jyub ta'aj, xa 'atal 'ij qui tij ni c'ax; we xix el pa c'ax-le, i Dios mísmo quix u to; cu jicba i c'ux, lic cu ya na i cho'ab, xak co quix u tac'ba pi be. Ire, lic nim i rutzil u c'ux chake, oj u siq'uim ru' man caka tij i 'utz ru' chila chicaj, junam ru' i Jesucrísto. 11Cakaj yoj 'o ni u 'ij, 'o ni u cho'ab ronojel 'ij sak. Amen (katzij). 12I ral wuj-i, xin u to i ma Silváno chu tz'ibaxic; wilom yin, ire 'utz laj kachalal. Quin tak bi chiwe, yabal u cowil i c'ux man 'utz quiwetamaj iri: ni'pa i utzil chomal petnak piwi, cu 'alijinsaj chi i Dios lic c'ax quix u na'o. Chi jicba i c'ux che ile. 13I je jutzobaj kachalal waral pa Babilónia quiqui ya pan rutzil i wach. I Dios xak je u chom ique pacha u 'anom chiwe yix. Xak i a-Márcos chi lic pacha wac'al, xak cu ya pan rutzil i wach. 14Chuwach i Dios, chi tz'ubaj iwib chiwach, yabal re rutzil i wach. I Dios chu ya i uxlambal i c'ux iwonojel yix chi ix re i Jesucrísto. Amen (queje ile cwaj).
1 SAN PEDRO 5